Előterjesztve: a Közoktatási, Közművelődési,

Sport és Informatikai Bizottsághoz

**E L Ő T E R J E S Z T É S**

a Képviselő-testület 2018. január 25-i rendes ülésére

**Tárgy:** Javaslat a Százszorszép Óvoda Fajd Utcai tagintézményének kiválására és a 2018/2019. nevelési évben induló óvodai csoportok számának meghatározására

**Készítette:** ……………………………Ötvös Zoltán Intézményirányítási Osztály vezetője

**Egyeztetve:** ……………………………Fermin Antonio Pineda Gazdasági Igazgatóság

 igazgatója

 ……………………………..Dankó Virág alpolgármester

**Látta**: ……………………………..dr.Szalai Tibor jegyző

 ……………………………………dr. Murai Renáta jegyzői igazgató

**A napirend tárgyalása zárt ülést nem igényel.**

**Tisztelt Képviselő-testület** **!**

A Képviselő-testület 1999. szeptember 23-ai ülésén döntött arról, hogy az Ürömi utcai építkezés miatt megszűnő II.ker. Lublói utcai óvoda a II. ker. Fajd u. 1. sz. alatti épületbe költözik.

Tekintettel arra, hogy a Lublói utcai óvoda a Százszorszép Óvoda – akkor Fillér Utcai Napközis Otthonos Óvoda – tagintézménye volt, így a Fajd utcai intézmény is így működött/működik tovább.

Ez a megoldás valamennyi érintett fél számára elfogadható volt, hiszen sem a gyerekek, sem a nevelőtestület jogviszonyában nem következett be változás.

Jelenleg a Százszorszép Óvoda kerületünk egyik legnagyobb óvodája, a Fillér u. 29.sz. alatti székhelyén kívül két tagintézményében – Érmelléki u. 12. és Fajd u. 1. - 12 csoportban fogadja a gyerekeket.

A Fillér utcai és az Érmelléki utcai épület közel található egymáshoz, így a szülőknek nem okoz gondot, ha az óvodavezető a gyermeküknek e két intézmény valamelyikébe tud férőhelyet biztosítani.

A távolság miatt azonban a Fajd utcai épületet csak a közvetlen környezetében lakó szülők tudják igénybe venni, így a fenti két intézmény elhelyezési gondjait nem enyhíti.

Az elmúlt években a körzeti gyermekeken kívül - még az új épület átadását megelőzően - a Szemlőhegy Utcai Óvoda körzetébe tartozó gyermekeknek nyújtott férőhelyet.

A fentiek miatt már pár éve felmerült, hogy a Fajd utcai intézmény a Szemlőhegy utcai óvoda tagintézményeként működjön.

Miért most javasoljuk a változtatást?

A Fajd utcai intézményben jelenleg három csoport működik: egy középső csoport 16 fővel, és két vegyes életkori összetételű csoport, az egyik 20, a másik 18 fővel.

A nevelési év végén 19 gyermek iskolába megy: a 20 fős csoportból 10, a 18 fős csoportból 9 kisgyermek.

Az iskolába menők helyére a következő nevelési évtől a bentlévő gyermekek testvérei kerülhetnek felvételre, az új jelentkezők pedig a Szemlőhegy utcai székhelyen indítandó két csoportba nyernének felvételt.

 A Fajd utcai épület csoportszobái csak 20-22 fő gyermek elhelyezésére alkalmasak, így a későbbiekben azok a szülők, akik szeretnék, hogy gyermekük kisebb létszámú csoportban kezdjék óvodai életüket, a Szemlőhegy utcai vezető ennek a kérésnek is eleget tud majd tenni.

Javaslatunk szerint a következő nevelési évtől a Fajd utca két csoporttal működne, egy homogén nagycsoporttal és a jelenlegi két vegyes csoportból összevont egy vegyes csoporttal.

A megüresedő csoportszobát tornaszobaként, fejlesztőszobaként, közösségi térként használhatnák, ezzel a gyermekek ellátási színvonala, a munkatársak munkafeltételei is javulnának. (Természetesen a gyereklétszám esetleges növekedésénél ez a helyiség ismét csoportszobaként működhet.)

A Fajd utcai épület pedagógus létszáma 6 fő, ebből 3 fő a nevelési év végén nyugdíjba vonul, így a megszűnő csoport két óvónőjének elhelyezéséről nem kell gondoskodni. A nevelés-oktatást segítők és technikai dolgozók létszáma 4 fő + fél állású karbantartó. A technikai létszámot a három épület működéséhez javasoljuk megtartani.

A nemzeti köznevelésről szóló 2011. évi CXC. törvény 84. § (3) bekezdése a) pontja értelmében a fenntartó tanítási évben, továbbá – a július-augusztus hónapok kivételével – nevelési évben óvodát nem szervezhet át. Ezért a Százszorszép Óvoda Fajd utcai tagintézményének Szemlőhegy Utcai Óvoda tagintézményeként történő működését 2018. augusztus 1-jétől javasoljuk.

Az idézett törvény 83. § (3) bekezdése szerint a fenntartó a köznevelési intézmény átszervezésével összefüggő döntése előtt beszerzi az intézmény alkalmazotti közössége, az óvodaszék, szülői szervezet véleményét. A vélemény kialakításához – az információk hozzáférhetővé tételének napjától számított legalább tizenöt napot kell biztosítani az érdekeltek részére.

Az érintetteket szóban és írásban is tájékoztattuk a tervezett intézkedésről.

Az államháztartásról szóló 2011. évi CXCV. törvény rendelkezik a költségvetési szerv átalakításáról, megszüntetéséről. Jelen esetben a költségvetési szerv szétválásáról beszélünk, a törvény 11. § (3b) pontja alapján a költségvetési szerv szétválására akként is sor kerülhet, hogy a kiváló szervezeti egység már működő költségvetési szervbe, mint jogutódba olvad be (beolvadásos kiválás).

A Fajd utcai tagintézmény gyermekeinek óvodai jogviszonya és a munkatársak közalkalmazotti jogviszonya – a jogutódlás okán – a Szemlőhegy Utcai Óvodában jogfolytonos.

A két intézmény vezetői teendőinek ellátására szóló megbízást a tervezett intézkedés nem változtatja meg: a Százszorszép Óvoda vezetője Maruzs Jánosné, a Szemlőhegy Utcai Óvoda vezetője Kis-Albert Mónika.

A Képviselő-testület döntését követően a következő intézkedések megtétele szükséges:

* az Önkormányzat 2018. évi költségvetés-tervezetében a két intézmény engedélyezett létszámát 2018. augusztus 1-jétől a változásnak megfelelően kell megjelentetni,
* a két intézmény körzetét és alapító okiratát módosítani kell.

A nemzeti köznevelésről szóló 2011. évi CXC. törvény 83. § (2) bekezdés d) pontja szerint a fenntartónak minden évben meg kell határoznia az indítandó óvodai csoportok számát.

Tekintettel arra, hogy másik intézményben az indítandó csoportok száma nem változik, javasoljuk, hogy a fenti intézkedéssel együtt a Képviselő-testület tegyen eleget jogszabályi kötelezettségének és határozza meg - a két intézmény vonatkozásában 2018. augusztus 1-től, illetve ennek figyelembevételével - a 2018/2019. nevelési évben indítandó óvodai csoportok számát is. Az indítandó csoportok működéséhez az engedélyezett létszámkeretet pedig az Önkormányzat 2018. évi költségvetésében állapítsa meg.

Az alkalmazotti közösség és a szülők véleményét, valamint a Közoktatási, Közművelődési, Sport és Informatikai Bizottság javaslatát a testületi ülésen ismertetjük.

**H a t á r o z a t i j a v a s l a t o k**

1. A Képviselő-testület úgy dönt, hogy a Százszorszép Óvoda Fajd Utcai tagintézményét - az államháztartásról szóló 2011. évi CXCV. törvény 11.§ (3b) pontja alapján - 2018. augusztus 1-jétől a Szemlőhegy Utcai Óvoda tagintézményeként működteti.

Felkéri a Polgármestert a szükséges intézkedések megtételére.

**Felelős:** polgármester

**Határidő:**

**-** 2018. évióvodai létszámkeret engedélyezésére: 2018. évi költségvetés elfogadása

- alapító okiratok és óvodai körzetek módosítására: 2018. február 28.

- a két intézmény közötti előirányzatok módosítására: 2018. augusztus 1.

 *(A határozati javaslat elfogadásához minősített többségű szavazati arány szükséges.)*

1. A Képviselő-testület felhívja a Százszorszép Óvoda vezetőjének figyelmét arra, hogy a Fajd Utcai tagintézményre vonatkozó 2018. évi előirányzatokat (személyi, dologi) csak időarányosan használhatja fel.

**Felelős:** polgármester

**Határidő:** azonnal

 *(A határozati javaslat elfogadásához minősített többségű szavazati arány szükséges.)*

1. A Képviselő-testület úgy dönt, hogy 2018. augusztus 1-jétől és továbbiakban a 2018/2019. nevelési évben - a határozat melléklete szerinti - óvodai csoportokat indítja.

**Felelős:** polgármester

**Határidő:** 2018. augusztus 1.

###### (A határozat meghozatalához egyszerű többségű szavazati arány szükséges.)

B u d a p e s t, 2018. január 15.

 **Dr. Láng Zsolt**

 **polgármester**

*3.sz. határozati javaslat melléklete*

 **Óvodai csoportok alakulás**

|  |  |  |  |
| --- | --- | --- | --- |
| **Sor szám** |  **Megnevezése** | **Engedélyezett óvodai csoport 2017/2018. nevelési évben** | **Tervezett óvodai csoport****2018.aug. 1. 2018/2019. nevelési évben** |
| ***1.*** | ***2.*** | ***3.*** | ***4.*** |
| 1. | Bolyai Óvoda | 7 | 7 |
| 2. | Budakeszi Úti Óvoda | 4 | 4 |
|   | *Labanc Utcai tagintézmény* | 4 | 4 |
| 3. | Hűvösvölgyi Gesztenyéskert Óvoda | 6 | 6 |
| 4. | Kitaibel Pál Óvoda | 6 | 6 |
| 5. | Kolozsvár Utcai Óvoda | 4 | 4 |
|   | *Hűvösvölgyi tagintézmény* | 2 | 2 |
|   | *Máriaremete Úti tagintézmény* | 3 | 3 |
|   | *Mobil Ovi* | 3 | 3 |
| 6. | Községház Utcai Óvoda | 3 | 3 |
|   | *Hidegkúti Úti tagintézmény* | 3 | 3 |
| 7. | Pitypang Utcai Óvoda | 6 | 6 |
| 8. | Százszorszép Óvoda | 7 | 7 |
|   | *Érmelléki Utcai tagintézmény* | 2 | 2 |
|   | *Fajd Utcai tagintézmény* | 3 | - |
| 9. | Szemlőhegy Utcai Óvoda | 9 | 9 |
|  | *Fajd Utcai tagintézmény* | - | 2 |
| 10. | Törökvész Úti Kézműves Óvoda | 7 | 7 |
| 11. | Virág árok 8. Óvoda | 4 | 4 |
|   | *Virág árok 15. tagintézmény* | 6 | 6 |
| 12.  | Völgy U. Ökumenikus Óvoda | 9 | 9 |
|   | **Összesen:** | **98** | **97** |